A Budapesti Műszaki és Gazdaságtudományi Egyetem  
Gépészmérnöki Kar Hallgatói Önkormányzatának  
Szervezeti és Működési Szabályzata

A Budapesti Műszaki és Gazdaságtudományi Egyetem (továbbiakban: Egyetem) Gépészkari Hallgatói Képviselete (továbbiakban: GHK) a nemzeti felsőoktatásról szóló 2011. évi CCIV. Törvény (továbbiakban: Nftv.), valamint a Budapesti Műszaki és Gazdaságtudományi Egyetem Szervezeti és Működési Rendje (továbbiakban: BME SZMR), valamint az Egyetem Hallgatói Önkormányzatának Alapszabálya (továbbiakban Alapszabály) alapján megalkotta a Gépészmérnöki Kar Hallgatói Önkormányzatának Szervezeti és Működési Szabályzatát (továbbiakban: GPK HÖK SZMSZ).

# A Gépészmérnöki Kar Hallgatói Önkormányzat

1. A Gépészmérnöki Kar Hallgatói Önkormányzat az Alapszabályban meghatározott Hallgatói Önkormányzat része.
2. A Gépészmérnöki Kar Hallgatói Önkormányzat neve: Budapesti Műszaki és Gazdaságtudományi Egyetem Gépészmérnöki Kar (továbbiakban: Kar) Hallgatói Önkormányzat (továbbiakban: Önkormányzat). Rövidítése: BME GPK HÖK.
3. Az Önkormányzat tagja minden, a Karral aktív hallgatói jogviszonyban álló hallgató, ide nem értve a Karon doktorandusz jogviszonnyal rendelkező hallgatókat.
4. A BME GPK HÖK címe: 1111 Budapest, Irinyi József u 1.-17. HÖK tömb (Kármán Tódor Kollégium)

# Az Önkormányzat feladatai

1. Az Önkormányzat feladata a hallgatók képviselete, különösen
   1. tanulmányi és oktatási ügyekben,
   2. térítési és juttatási ügyekben,
   3. kollégiumi ügyekben,
   4. a hallgatói egyéni és kollektív jogokat érintő más ügyekben,

amelyek keretében a vonatkozó jogszabályok, szabályzatok figyelembe vételével, döntési, egyetértési, javaslattételi és véleményezési jogokat gyakorol.

1. Az Önkormányzat feladata a jogszabályok, egyetemi belső szabályzatok által az Önkormányzat feladatkörébe utalt hallgatói juttatások tervezése, szervezése, elosztásának irányítása és vezetése.
2. Az Önkormányzat részt vesz a Kar vezető testületeinek munkájában, a hallgatókat érintő programok szervezésében, döntések előkészítésében és meghozatalában.
3. Az Önkormányzat feladata az Önkormányzat tisztségviselőinek, képviselőinek, képviseleti feladatok ellátására felkészülő hallgatókképzése és mentorálása.
4. Az Önkormányzat feladata a hallgatói ügyekben történő általános tanácsadás, segítségnyújtás. Ennek keretében kari mentorhálózat működtetése.
5. Az Önkormányzat feladata a hallgatók megfelelő tájékoztatása és kommunikáció az Egyetem, a Kar és az Önkormányzat működéséről.
6. Az Önkormányzat feladata minőségi hallgatói szolgáltatások támogatása, különösen
   1. a mentálhigiénés tanácsadás terén,
   2. az életpálya és karrier tanácsadás terén,
   3. a tanulmányi tanácsadás terén,
   4. a hallgatói kiválóság növelése érdekében pályázatok kiírása, közreműködés a kiválóságot segítő programok lebonyolításában,
   5. az egyes belföldi és külföldi pályázatok gyűjtése, adminisztrációja az ehhez kapcsolódó tanácsadással,
   6. a fogyatékkal élő hallgatók segítése,
   7. a hallgatói étkezés és kulturált egyetemi szórakozás tekintetében,
   8. a hallgatói foglalkoztatás elősegítése terén.
7. Az Önkormányzat feladata a kari szakkollégiumok és öntevékeny körök működésének támogatása.
8. Az Önkormányzat feladata a hagyományőrzés, intézményi és kari identitás kialakítása és fenntartása, hallgatói szervezetek alumni találkozójának szervezése és támogatása.
9. Az Önkormányzat feladata a szakmai önképzés ösztönzése.
10. Az Önkormányzat feladata az Egyetemhez kapcsolódó szabadidős tevékenységek támogatása a sport és egészség, a kultúra és a közélet területén.
11. Az Önkormányzat feladata a külügyi kapcsolattartás, a hallgatói mobilitás támogatása.
12. Az Önkormányzat feladata az országos hallgatói mozgalomban történő részvétel, kapcsolattartás a társönkormányzatokkal, a Hallgatói Önkormányzatok Országos Konferenciájával, más hallgatói szervezetekkel.
13. Az Önkormányzat feladata az egyetemi minőségmenedzsment rendszerhez kapcsolódóan saját szolgáltatásainak elégedettségmérése, az eredmények visszacsatolása.
14. Az Önkormányzat feladata a számára rendelkezésre álló pénzeszközök hatékony, eredményes és gazdaságos – jogszabályokkal, egyetemi belső szabályozókkal, valamint az Alapszabályban rögzített feladatokkal harmonizáló – felhasználása.
15. Az Önkormányzat
    1. segíti az oktatás színvonalának emelését, az oktatói és hallgatói tanszabadság megvalósítását, az oktatók és hallgatók közötti kollegiális viszony kialakítását és fenntartását, a kari közélet élénkítését;
    2. támogatja a Kar hallgatóinak szakmai, tudományos, sport, kulturális és közösségi tevékenységét;
    3. gyakorolja a törvényekben, más jogszabályokban, egyetemi és kari szabályzatokban, továbbá szenátusi és kari tanácsi határozatokban ráruházott, a hallgatói jogviszonyból származó kollektív döntési, egyetértési, javaslattételi, ellenőrzési és véleményezési jogokat;
    4. megszervezi saját szervezetét és működését, testületeinek, tisztségviselőinek megválasztását, biztosítja működésük feltételeit, megalkotja belső szabályait.

# Az Önkormányzat felépítése

1. Az Alapszabály 3.§ (2) bekezdésében meghatározott vezető testület neve a Karon: Gépészkari Hallgatói Képviselet (továbbiakban rövidítve: GHK).
2. Az Önkormányzat a jogait
   1. a Kari Hallgatói Szavazás;
   2. a Kari Hallgatói Fórum;
   3. a GHK;

útján gyakorolja.

1. Két Kari Hallgatói Szavazás között az Önkormányzat jogait a GHK gyakorolja.
2. Az Önkormányzat elnöke és a GHK elnöke egyazon személy.
3. A GHK szavazati jogú tagjai (továbbiakban: a GHK tagjai) a BME GPK HÖK SZMSZ 7.§ (4) bekezdésében rögzített számú képviselő, továbbá a GHK elnöke.
4. A GHK póttagjai a Tisztújításon jelentkezést benyújtó, de mandátumot nem nyert Önkormányzati tagok.
5. A GHK tanácskozási jogú tagjai lehetnek az Alapszabály 3.§ (9) bekezdésében meghatározott hallgatók.
6. A GHK tanácskozási jogú tagjainak száma legfeljebb az Alapszabály 3.§ (10) bekezdésében meghatározott számú hallgató lehet.
7. Amennyiben a tanácskozási jogú tag képviselői vagy tisztségviselői mandátumot nyer el, tanácskozási jogú tagsága megszűnik.

# Az Önkormányzat tagjainak képviselete és jogai

1. Az 1. § (3) bekezdésben meghatározott hallgatók a hallgatói önkormányzati jogokat közvetlenül, vagy közvetve – önkormányzati testületek, tisztségviselők, képviselők, tanácskozási jogú tagok révén – gyakorolják.
2. A GHK az Önkormányzat valamennyi tagjának képviseletét közvetve vagy közvetlenül köteles ellátni.
3. A Kar minden 1. § (3) bekezdés szerinti hallgatója választójoggal rendelkezik, és az Önkormányzat képviseleti feladataira vagy az elnöki tisztség betöltésére az Önkormányzat minden tagja megválasztható.
4. Az Önkormányzat bármely tagja, akire vonatkozóan a GHK határozata rendelkezést tartalmaz, a rendelkezés rá vonatkozó része ellen legkésőbb a közzétételtől, ennek hiányában a tudomására jutástól számított 15 napon belül jogorvoslattal élhet. A jogorvoslat a GHK határozataival kapcsolatban a BME Tanulmányi és Vizsgaszabályzatnak megfelelően kerül elbírálásra.
5. Az Önkormányzat vezető testülete az Önkormányzat bármely tagjának nevében – kérésére – az Nftv.-ben szabályozott eljárásokban eljárhat.
6. Az Önkormányzat működésével kapcsolatban az Önkormányzat bármely tagja észrevétellel élhet a GHK elnökének címzett postai, vagy hivatalos elektronikus levelezési címre eljuttatott levélben. Az észrevételre a GHK elnöke a kézbesítést követő 7 napon belül köteles választ adni.

# A Kari Hallgatói Szavazás

1. Az Önkormányzat legmagasabb döntéshozó fóruma a Kari Hallgatói Szavazás (továbbiakban: Szavazás).
2. A Szavazáson a Kar bármely 1. § (3) bekezdésben meghatározott hallgatója egy szavazattal vehet részt, függetlenül attól, hogy a Karral hány aktív hallgatói jogviszonya van. A szavazás titkosan történik.
3. A Szavazás kizárólagos, át nem ruházható hatásköre, hogy
   1. elfogadja vagy módosítsa az Önkormányzat Szervezeti és Működési Szabályzatát az érvényes szavazatok legalább kétharmados támogató többsége esetén;
   2. megválasztja a GHK képviselőit (továbbiakban: Tisztújítás),
   3. döntést hoz az Alapszabály szerinti, nem tisztújítási célú kérdésekben.
4. A Tisztújítást úgy kell megszervezni, hogy annak végeredménye – amennyiben a Szavazást nem kell meghosszabbítani a (16) bekezdés szerint – az alakuló ülést követő egy éven belül megszülessen.
5. Nem tisztújítási célú Szavazást csak olyan kérdésben lehet tartani, mely
   1. az Önkormányzat hatáskörébe tartozik és
   2. úgy kerül megfogalmazásra, hogy arra egyértelműen igennel vagy nemmel lehet válaszolni.
6. A Szavazás összehívását a jelen SzMSz 1.§ (3) bekezdésben meghatározott hallgatók 15%-a írásban a GHK elnökénél, vagy a GHK kezdeményezheti. Az összehívásról a GHK gondoskodik.
7. A Szavazás összehívásáról – a szavazásra kerülő kérdések megjelölésével – a Szavazás megkezdése előtt értesíteni kell a Kar dékánját (a továbbiakban: Dékán) és az EHK-t.
8. A Szavazást annak időpontja előtt legalább két héttel meg kell hirdetni az Önkormányzat hivatalos információs csatornáin.
9. A Szavazás lebonyolításáért a Szavazási Bizottság (továbbiakban: Bizottság) a felelős. A Bizottság tagjai:
   1. a Dékán vagy az általa delegált kari oktató;
   2. az Egyetemi Hallgatói Képviselet által kijelölt, nem az érintett karról delegált EHK képviselő;
   3. a GHK által felkért tagok,
   4. a GHK által kijelölt Bizottság elnök.
10. A Bizottság tagjai a Tisztújító Szavazáson nem lehetnek jelöltek.
11. A Bizottságnak lehetősége van úgy dönteni, hogy a Szavazást részben vagy teljes egészében elektronikus formában folytatja le, amennyiben biztosítani tudja ennek technikai feltételeit.
12. A Bizottság tagjai
    1. ellenőrzik a megjelentek szavazásra való jogosultságát,
    2. átadják a szavazólapot a megjelentnek,
    3. ügyrendi kérdésben segítséget nyújtanak, de tartalmi ügyekben nem nyilatkozhatnak,
    4. közül legalább két személynek mindig jelen kell lenni az urnás szavazás ideje alatt,
    5. összeszámolják a szavazatokat, és ellenőrzik a Szavazás tisztaságát.
13. A Szavazást úgy kell megszervezni, hogy a Szavazás során legalább öt munkanapon legalább napi négy óra álljon a hallgatók rendelkezésére a szavazatok leadására. A Szavazás megkezdése és előre meghirdetett lezárás között legfeljebb 14 nap lehet.
14. Amennyiben a Szavazás előre meghirdetett lezárásakor a résztvevők létszáma nem éri el az érvényességhez szükséges határértéket, a Szavazás időtartama a Bizottság döntése alapján legfeljebb további öt munkanappal meghosszabbítható.
15. A Szavazáson részt vett az a hallgató, aki aláírásával igazolja, hogy szavazólapját a Bizottságtól átvette. Elektronikus szavazás esetén a Szavazáson az a hallgató vett részt, aki a Szavazó Rendszerbe belépett.
16. A Szavazás érvényes, ha azon a Kar szavazásra jogosult teljes idejű nappali képzésben részt vevő hallgatóinak legalább 25%-a igazoltan részt vett.
17. A Szavazás eredményes, ha érvényes, és a szavazás eredménye egyértelműen megállapítható, vagyis
    1. Tisztújító Szavazás esetén a mandátumot elnyerő, valamint onnan kimaradó jelölt között szavazategyenlőség nem áll fenn;
    2. nem Tisztújító Szavazás esetén a feltett kérdésre az igen és a nem válaszok különböző számú szavazatot kaptak.
18. Érvényes az a Bizottság által hitelesített szavazólap urnás szavazás esetén, melynek átvételét a hallgató aláírásával igazolja és leadja. A szabálytalanul kitöltött szavazólapokat a Bizottság érvényteleníti. A szabályos szavazólap kitöltését a Budapesti Műszaki és Gazdaságtudományi Egyetem Hallgatói Önkormányzatának Szavazási Ügyrendje alapján, a szavazólapon kell rögzíteni.
19. A Tisztújító Szavazás eredménytelensége, illetve érvénytelensége esetén a Szavazást egy hónapon belül meg kell ismételni.
20. A Szavazás történhet egy időben a Kari Hallgatói Fórummal, mind a Szavazásra, mind a Kari Hallgatói Fórumra vonatkozó feltételek biztosítása mellett.
21. A Szavazásról – az Egyetem Szervezeti és Működési Rendjének megfelelő – emlékeztetőt kell készíteni. Tisztújítás esetén fel kell tüntetni az összes hallgatói képviselőjelöltre leadott érvényes szavazatok számát, valamint a szavazatok alapján a GHK megválasztott tagjainak listáját. A Szavazás határozatait és állásfoglalásait 8 napon belül nyilvánosságra kell hozni, illetve meg kell küldeni a Kar dékánjának, valamint az Egyetemi Hallgatói Képviseletnek. Az emlékeztető elkészítéséről és hitelesítéséről a Bizottság gondoskodik.
22. A Szavazás anonimitását elektronikus szavazás esetén is biztosítani kell.
23. A szavazás összehívásának menetét, részletes szabályait, a Bizottság további feladatait, a szavazólapok kezelésének szabályait az Alapszabály 8. számú melléklete (Szavazási ügyrend) tartalmazza.
24. A hallgatói képviselő mandátuma megszűnését követően a legutóbbi Tisztújító Szavazás során sorrendben következő póttag nyer mandátumot, akit a GHK egy héten belül értesít elektronikus levélben.
25. A megüresedett mandátumok helyére a legutóbbi Tisztújító Szavazás során kialakult sorrendnek megfelelően kell rangsorolni a póttagokat. Amennyiben a megüresedett mandátumok betöltésére vonatkozó rangsor a 18.§ (17) bekezdése alapján nem megállapítható, úgy a GHK dönt a megüresedett mandátum(ok) betöltéséről a szavazategyenlőségben érintett póttagok közül.

# A Kari Hallgatói Fórum

1. A Kari Hallgatói Fórum (továbbiakban: Fórum)
   1. tájékoztatást kérhet a GHK munkájáról;
   2. beszámoltathatja a GHK tagjait,
   3. véleményt nyilváníthat az Önkormányzatot érintő kérdésekben.
2. Fórumot kell tartani a téma pontos megjelölésével
   1. a Szavazás előtti egy héten belül;
   2. ha a Kar 1.§ (3) bekezdésben meghatározott hallgatóinak 15%-a kezdeményezi írásban a GHK elnöknél, három héten belül;
   3. amennyiben a GHK szükségesnek tartja.
3. A Fórum összehívásáért és lebonyolításáért a GHK a felelős.
4. A Fórum összehívásáról – a napirendi pontok megjelölésével – értesíteni kell a dékánt és az EHK elnökét.
5. A Fórum a várhatóan nagyszámú érdeklődésre tekintettel egyszerre több helyszínen (videó konferencia igénybevételével), Szavazás előtti Fórum esetében több időpontban is megtartható. Az így megtartott Fórummal kapcsolatos határidők számításánál, illetve jelen SZMSZ alkalmazásában úgy kell tekinteni, mintha a Fórumot annak első időpontjában és fő helyszínén tartották volna.
6. A Fórumot, annak időpontja előtt legalább két héttel meg kell hirdetni a GHK hivatalos információs csatornáin keresztül.
7. A Fórumon a rektort, a Kar dékánját vagy az általa delegált oktatót, az EHK elnökét, az Önkormányzat megjelent tagjait, valamint a GHK által meghívottakat véleménynyilvánítási jog illeti meg.
8. A Fórumról emlékeztetőt kell készíteni, amelyet két héten belül nyilvánosságra kell hozni a GHK hivatalos információs csatornáin, illetve meg kell küldeni a Kar dékánjának. Az emlékeztetőt a levezető elnök hitelesíti.
9. A Fórum levezető elnökét és az emlékeztető elkészítőjét a GHK jelöli ki.

# Tisztújítás

1. A GHK tisztújításának alapelvei:
   1. A Kar minden 1.§ (3) bekezdésben meghatározott hallgatója választó és választható;
   2. A jelölteket az 1. (3) bekezdésében meghatározott hallgatók állítják. A jelöléseket a Szavazási Bizottság gyűjti össze. A jelölési időszakot a Tisztújítás előtt a GHK hivatalos információs csatornáin meg kell hirdetni. A jelölési időszak a Kari Hallgatói Szavazás előtt legalább három munkanappal lezárul. A jelölési időszak legalább 7 napig tart.
   3. Szavazni arra a jelöltre lehet, aki a Szavazási Bizottság által a GHK információs csatornáin közzétett módon vállalja a jelölést, és pontos, valóságnak megfelelő ismertetőt ad magáról. Az információk pontosságát a Szavazási Bizottság ellenőrzi.
   4. A kari hallgatói képviselők mandátumukba újraválaszthatók.
2. A Tisztújítás szavazólapon, vagy elektronikus felületen történik, ahol a hallgatói képviselőjelöltek nevei betűrend szerinti sorrendben szerepelnek. A szavazati jogukkal élő hallgatók számára biztosítani kell a képviselőjelöltek ismertetőjének megtekintését a Tisztújítás során.
3. A szavazólapon, vagy az elektronikus felületen legfeljebb 14 jelöltet lehet megjelölni.
4. A GHK legfeljebb 15 szavazati jogú tagból és legfeljebb a 3.§ (8) bekezdésben meghatározott számú tanácskozási jogú tagból áll. A GHK szavazati jogú tagjait a Tisztújító Szavazáson a 14 legtöbb szavazatot kapott jelölt és a GHK elnöke alkotják.
5. A tanácskozási jogú tagokat a GHK választja a 3.§ (7) és 3.§ (8) bekezdések figyelembevételével.
6. A GHK tagjává nem vált jelöltek a kapott szavazatszám csökkenő sorrendjében várólistára kerülnek.
7. A megválasztott GHK mandátuma a következő érvényesnek és eredményesnek minősített Tisztújítás utáni alakuló ülésig tart.
8. A GHK tagság megszűnhet:
   1. lemondással;
   2. visszahívással az Alapszabály 16.§ (2) b.) alapján;
   3. az 1.§ (3) szerinti Önkormányzati tagság megszűnésével;
   4. a 7.§ (12) alapján a Nyilatkozattétel elmulasztásával.
9. Amennyiben valamely tag (kivéve GHK elnök) tagsága a 7. § (8) c) pontja alapján szűnik meg, úgy automatikusan e § (6) bekezdés szerinti várólista szavazatszám szerinti megfelelő helyére kerül. Amennyiben egy tag (kivéve GHK elnök) tagsága a 7.§ (8) a)-b) és d) pontokban felsorolt okok miatt szűnik meg, úgy a várólistára nem kerülhet fel. Amennyiben a GHK elnök tagsága a 7. § valamely pontja alapján megszűnik, úgy az elnöki tisztség betöltésére új pályázatot kell kiírni a GHK-nak jelen SZMSZ 12. §-ának rendelkezései szerint.
10. Amennyiben a GHK képviselőinek száma a 7. § (8) a)-b), d) okok miatt 14 fő alá csökken, úgy a (6) bekezdés szerinti várólista az 1.§ (3) bekezdésnek megfelelő első hallgatója automatikusan a GHK tagjává válik. Amennyiben a GHK képviselőinek száma a 7. § (8) d) miatt csökken 14 fő alá, de eléri a 9 főt, úgy a GHK a (5) e.) szerint dönthet úgy, hogy – legfeljebb 90 napig – a várólistán lévő hallgatóból nem válik tag.
11. Amennyiben a (10) bekezdés alapján a megüresedő helyre a (6) bekezdés szerinti várólistán már nem szerepel hallgató és a GHK képviselőinek száma 9 fő alá csökken, úgy időközi tisztújítást kell szervezni a megüresedő helyekre. Az időközi tisztújítás jelöltjei szavazatszámuknak megfelelően a várólistára kerülnek.
12. A GHK szavazati jogú vagy tanácskozási jogú tagjává váló képviselőknek megválasztását követő tizennégy napon belül, önmagára nézve kötelező érvényűnek kell elismernie az 1. számú mellékletben megfogalmazott Etikai Szabályzatot egy nyilatkozatban (továbbiakban: Nyilatkozattétel). A Nyilatkozattételt elmulasztó vagy megtagadó megválasztott képviselő a 7.§ (8) d.) pontja szerint elveszíti mandátumát.

# A Gépészkari Hallgatói Képviselet

1. A GHK az Önkormányzat vezető és képviseleti szerve, operatív irányító szerve, amely felelős az GPK HÖK SZMSZ-ben megfogalmazott feladatok végrehajtásáért.
2. A GHK hatáskörét testületileg gyakorolja.
3. A Kari Tanács hallgató tagjait a GHK delegálja szavazati jogú tagjai közül. Amennyiben a GHK delegáltak létszáma nem éri el a Kari Tanács előírt hallgatói létszámát, a GHK kérésére, az Egyetemi Hallgatói Képviselet (továbbiakban: EHK) tagjai közül további tagokat delegálhat.
4. A GHK feladatainak ellátására állandó vagy eseti bizottságokat hozhat létre.
5. A GHK állandó belső bizottságai:
   1. Gazdasági Bizottság (továbbiakban: GB);
   2. Kollégiumi Bizottság (továbbiakban: KB);
   3. Ösztöndíj Bizottság (továbbiakban: ÖB);
   4. PR Bizottság (továbbiakban PRB);
   5. Szociális Bizottság (továbbiakban: SzB);
   6. Rendezvény Bizottság (továbbiakban: RB);
   7. Tanulmányi és Oktatási Bizottság (továbbiakban TOB).
6. A GHK állandó külső bizottságai:
   1. Kari Rendezvény Bizottság (továbbiakban: KRB);
   2. Szponzor Csoport.
7. A GHK-ban betöltött tisztségek:
   1. elnök.
8. A GHK-ban betöltött megbízatások:
   1. alelnök(ök);
   2. Egyetemi Hallgatói Képviselők;
   3. Kari Tanács delegáltak;
   4. Kari Tanács állandó és eseti bizottságaiba delegáltak;
   5. tanszéki kapcsolattartók;
   6. szakfelelősök;
   7. gazdasági referens;
   8. ösztöndíj referens;
   9. szociális referens;
   10. tanulmányi és oktatási referens;
   11. külügyi referens;
   12. sportreferens;
   13. Hallgatói Iroda vezetője;
   14. honlap főszerkesztő;
   15. utánpótlásképzés felelős;
   16. HK alumni felelős;
   17. Gépész Szakkollégium kapcsolattartó;
   18. Energetikai Szakkollégium kapcsolattartó;
   19. Az (5) és (6) bekezdésben meghatározott bizottságok vezetői.
9. Az EHK-ba a GHK a szavazati jogú tagjai közül delegál két főt.
10. Az EHK állandó külső bizottságainak tagjait a Gépészmérnöki Karról a GHK delegálja az Alapszabály 14.§ (3) és (4) bekezdései alapján, a GPK HÖK SZMSZ 10.§ (7) bekezdése figyelembe vételével.

# A Gépészkari Hallgatói Képviselet hatásköre

1. A GHK az Önkormányzat tevékenységét érintő kérdésekben gyakorolja hatáskörét, így különösen:
   1. él az egyetemi és kari szabályzatokban, szenátusi és kari tanácsi határozatokban részére biztosított jogokkal, valamint ellátja az említett jogi eszközökben az Önkormányzatra bízott és a GHK által vállalt feladatokat,
   2. irányítja, szervezi, ellenőrzi az Önkormányzat munkáját;
   3. beszámoltatja az Önkormányzat elnökét, a Kari Tanács hallgató tagjait, a Kari Tanács állandó és eseti bizottságaiba delegált hallgatókat, valamint az EHK állandó és eseti bizottságaiba delegált hallgatói képviselőket;
   4. delegálja a Kari Tanács állandó és eseti bizottságainak, valamint a kari szabályzatokban rögzített más bizottságoknak hallgató tagjait, értékeli munkájukat, illetve felmenti őket, és más hallgatókat delegál helyükre;
   5. delegálja az egyetemi hallgatói bizottságok kari tagjait; értékeli munkájukat, illetve felmenti őket, és más hallgatókat delegál helyükre;
   6. beszámoltatja az érintett hallgatói és más szervezeteket, öntevékeny csoportokat, versenycsapatokat, szakkollégiumokat az általa biztosított támogatások felhasználásáról;
   7. bizottságokat hoz létre, beszámoltatja azok vezetőit;
   8. a Kar hallgatóit közvetlenül, vagy közvetve érintő kérdésekben testületi véleményt, állásfoglalást alakít ki, azt közzéteszi, és ennek megfelelően jár el;
   9. kapcsolatot tart a Kar vezetésével;
   10. gyakorolja azokat a kari szintű hallgatói kollektív jogokat, amelyeket jogszabály, vagy egyetemi szabályzat nem utal más szervezet jogkörébe;
   11. felügyeli és irányítja az Önkormányzat gazdálkodását.
   12. gyakorolja jogait a hallgatókat közvetlenül érintő oktatásszervezési kérdésekben (pl. vizsganapok kijelölése, vizsgabeosztás, tanulmányi szünet időpontjának meghatározása, tantárgy kiírások)
   13. egyetértési jogot gyakorol a Kollégium rendeltetésszerű használatának megváltoztatásában;
   14. támogatja és felügyeli a Karon, Kollégiumban működő öntevékeny hallgatói csoportokat, közösségeket, jóváhagyja működési szabályzatukat, szabálytalan vagy elégtelen működés esetén tevékenységüket felfüggeszti, az öntevékeny csoportokat megszünteti;
   15. egyetértési jogot gyakorol az öntevékeny hallgatói csoportok, közösségek, vezetőinek megválasztásánál, alkalmatlanság esetén tisztségükből azokat elmozdítja;
   16. egyetértési jogot gyakorol a hallgatói célú helyiségek létrehozásával, működésével, megszüntetésével, illetve hasznosításukból származó bevételekkel kapcsolatban;
   17. dönt a rendelkezésére álló kollégiumi helyek elosztásáról;
   18. javaslatot tesz a kollégiumi mentorok megbízásával, felmentésével kapcsolatban az EHK-nak;
   19. döntési jogot gyakorol a Hallgatói Iroda létrehozásával, működésével, megszüntetésével, hasznosításával kapcsolatban;
   20. felügyeli és irányítja a Hallgatói Iroda tevékenységét;
   21. dönt a Hallgatói Iroda vezetőjének megbízásáról, felmentéséről;
   22. jutalmazza az Önkormányzat tevékeny tagjait;
   23. megbízza a kari lap, a KÁTÉ főszerkesztőjét;
   24. megbízza a GHK honlapjának főszerkesztőjét.

# A Gépészkari Hallgatói Képviselet működési rendje

1. A GHK-t össze kell hívni
   1. a Tisztújító Szavazás hivatalos eredményének napját követő két héten belül (alakuló ülés céljából);
   2. szorgalmi időszakban legalább kéthetenként;
   3. a Kari Tanács ülését megelőző egy héten belül;
   4. az Egyetemi Hallgatói Képviselet kérésére egy héten belül;
   5. a GHK tagjai legalább 20%-ának, a GHK elnökéhez intézett írásbeli kérésére egy héten belül, a javasolt napirend megjelölésével;
   6. ha a GHK elnöke szükségesnek tartja.
2. A GHK üléseit a GHK elnöke, akadályoztatása esetén a GHK elnök által írásban kijelölt GHK tag, ennek hiányában az alelnök hívja össze és vezeti le. Több alelnök esetén az életkorban legidősebb jogosult az ülés összehívására és levezetésére, az ő akadályoztatása esetén, az életkor alapján következő alelnök.
3. A hitelesített emlékeztető alapján érvényesnek és eredményesnek minősített Tisztújító Szavazás során a GHK-ba jutott hallgatók részére a GHK leköszönő elnöke alakuló ülést hív össze. Az alakuló ülésre a GHK tagjává választott hallgatókon túl meg kell hívni tanácskozási joggal az Egyetemi Hallgatói Képviselet elnökét és a GHK leköszönő elnökét, valamint az elnöki pályázatot benyújtó hallgatókat. Az alakuló ülésen a GHK képviselői titkos szavazással, abszolút többséggel megválasztják az elnököt, valamint legkésőbb az alakuló ülés utáni ülésen valamennyi feladatot ellátó képviselőit. Az új elnök megválasztásáig az alakuló ülést a GHK korábbi elnöke, távollétében az Egyetemi Hallgatói Képviselet elnöke vezeti.
4. A GHK ülései az Önkormányzat tagjai számára nyilvánosak, de indokolt esetben, abszolút többséggel a GHK az ülésről a nyilvánosságot teljesen, vagy részben kizárhatja. A GHK ülésein állandó meghívott az EHK elnöke, és más, a GHK elnöke által meghívott személyek.
5. A GHK ülésein tanácskozási joggal részt vehetnek a GHK tanácskozási jogú tagjai, az Egyetemi Hallgatói Képviselet elnöke, és más, a GHK elnöke által meghívott személyek.
6. A GHK ülése határozatképes, amennyiben azon a GHK legalább 8 szavazati jogú tagja jelen van.
7. A GHK határozatait egyszerű többséggel hozza, kivétel:
   1. a GPK HÖK SZMSZ és mellékleteinek elfogadásakor vagy módosításakor minősített többséggel;
   2. a 8.§ (7) tisztségre vagy megbízatásra a szavazati jogú tagok közül a GHK abszolút többséggel választ;
   3. a 8.§ (7) tisztségre vagy megbízatásra az Önkormányzat azon tagját, aki nem szavazati jogú tagja a GHK-nak a GHK minősített többséggel választ;
   4. a 8.§ (7) tisztségből vagy megbízatásról történő visszahíváshoz abszolút többség szükséges, a megüresedő tisztségre vagy megbízatásra a GHK a 10.§(7)b.),c.) alapján új jelöltet választhat, az új felelős megválasztásáig a tisztséggel vagy megbízatással érintett feladatok ellátásáért a GHK elnöke a felelős;
   5. a GHK egy tagjának visszahívásáról a 7.§ (8) b.) szerint minősített többséggel határoz;
   6. az Önkormányzat költségvetését a GHK abszolút többséggel fogadja el;
   7. a normatíva költségvetést a GHK abszolút többséggel fogadja el;
   8. a tanulmányi ösztöndíj, kari BME ösztöndíj és a további kari ösztöndíjak elosztási elveit, valamint elosztását a GHK abszolút többséggel fogadja el.
8. A GHK határozatait a GHK elnöke által kezdeményezett nyílt internetes szavazás esetén a szavazatukat leadó szavazati jogú tagok többségével hozza. Nyílt internetes szavazás személyi kérdésekben nem tartható, a határozat legkésőbb a soron következő ülés emlékeztetőjébe rögzítésre kerül. A szavazás érvényes, ha a szavazáson legalább 8 szavazati jogú tag a határidőig leadta szavazatát. Az elektronikus szavazás módjáról a GHK elnöke, a szavazásról értesítő levelében rendelkezik. A szavazás kiírásának időpontja és annak lezárulta között legalább 24 órának el kell telnie.
9. A GHK döntéseit személyi kérdésekben titkosan, egyéb kérdésekben – ha a GHK másképpen nem határoz – nyíltan hozza. A szavazás típusáról történő szavazás minden esetben titkos.
10. A GHK tagjai az ülésen beszámolókat, javaslatokat, indítványokat terjeszthetnek elő. Az ülésen szavazni kell minden, az ülésen résztvevő szavazati jogú tag által tett javaslatról és indítványról.
11. A GHK üléseiről – az Egyetem Szervezeti és Működési Rendjének megfelelő - emlékeztetőt kell készíteni. A GHK az üléseiről készült emlékeztetőt köteles legkésőbb az ülést követő két héten belül nyilvánosságra hozni, elektronikusan egy példányát az Egyetemi Hallgatói Képviseletnek megküldeni, valamint annak egy eredeti példányát – az Egyetemi Hallgatói Képviselet kérésére – annak átadni.
12. A GHK határozatairól nyilvántartást kell vezetni. A határozatokat a határozathozatalt követő két héten belül a GHK honlapján nyilvánosságra kell hozni.
13. A döntések ellen a kihirdetéstől számított 8 munkanapon belül az Önkormányzat tagja kifogással élhet, melyet a GHK-hoz kell benyújtani, amely a kérdést köteles újratárgyalni. Amennyiben a GHK eredeti döntését módosítás nélkül újra elfogadja, az véglegesnek tekintendő.
14. A GHK tagjai és elnöke mandátumuk megszűnte után kötelesek a megválasztott új elnöknek, illetve képviselői tagoknak a lezárt és függőben maradt ügyeket, a tevékenységükhöz szükséges információkat és az Önkormányzattal kapcsolatos összes iratot rendben átadni.

# A Gépészkari Hallgatói Képviselet bélyegzője és címe

(1) A GHK bélyegzője ovális bélyegző, amely külső, ellipszis ív mentén körbefutó felirata

Budapesti Műszaki és Gazdaságtudományi Egyetem  
Gépészmérnöki Kar  
Hallgatói Önkormányzat

Középen a „Hallgatói Képviselet” felirat és számozás található.

1. A GHK címe: Budapesti Műszaki és Gazdaságtudományi Egyetem, Kármán Tódor Kollégium, Gépészkari Hallgatói Képviselet, 1111 Budapest, Irinyi József út 1-17., HÖK tömb, földszint 030.

# A Gépészkari Hallgatói Képviselet elnöke

1. Az Önkormányzat és a GHK elnöke egyazon személy. Az elnök felelősséggel tartozik a GHK működéséért.
2. A GHK elnökét a GHK választja az Önkormányzat tagjai közül, titkos szavazással, mandátuma egy évre szól, de legfeljebb a következő alakuló ülésig.
3. A GHK elnökének tisztsége megszűnik a megbízatás lejártával, visszahívással, amelyet a GHK kezdeményezhet, lemondással, az elnök halálával, illetve az Önkormányzati tagsága megszűnésével, szünetelésével.
4. A GHK elnökválasztás általános szabályai:
   1. Az éves rendes tisztújítás időpontja minden évben az őszi félév negyedik oktatási hete. A GHK elnökválasztás a tisztújítást követő két héten belül meg kell, hogy történjen. A pontos időpontját, valamint a pályázat leadási határidejét és további részleteit a GHK a szavazást megelőzően legalább 4 héttel korábban kitűzi, és erről értesíti az Önkormányzat tagjait.
   2. A GHK elnökválasztást a pályázat leadási határideje után legalább egy hét elteltével lehet tartani.
   3. A pályázók névsorát és pályázati anyagait a GHK tagjainak rendelkezésére kell bocsátani.
   4. Az elnöki pályázati anyagokat a GHK a weboldalán nyilvánosságra hozza.
   5. A GHK elnökválasztás során a GHK képviselőket illeti meg szavazati jog.
5. Amennyiben a GHK elnökválasztás során nem érkezett be pályázat vagy a GHK képviselői nem támogatják a pályázót, akkor a következő kiírt pályázat lezárultáig ügyvivő jelleggel a GHK korelnöke látja el az elnöki feladatokat.
6. A közvetlenül nem az alakuló ülést követő GHK elnökválasztás esetében, a GHK a (4) a-b) pontjaiban rögzített határidőktől eltérhet, azzal a kitétellel, hogy a pályázat meghirdetése és a szavazás között legalább két hétnek kell eltelnie.
7. A GHK elnöke
   1. képviseli az Önkormányzatot kari fórumokon, valamint minden olyan kari testületben, ahol kari hallgatókat érintő kérdések merülnek fel;
   2. kapcsolatot tart a Kar vezetőivel, az Önkormányzat más részeivel, képviselőivel, az Egyetemi Hallgatói Képviselet elnökével, más Kari Hallgatói Önkormányzatok vezetőivel, a karon működő hallgatói és más szervezetek, öntevékeny hallgatói csoportok vezetőivel;
   3. összehívja, szervezi és vezeti a GHK üléseit, operatív munkáját, ellenőrzi határozatainak végrehajtását, irányítja az Önkormányzat gazdálkodását;
   4. beszámolókat, javaslatokat, indítványokat terjeszt a GHK elé;
   5. testületi üléseken köteles beszámolni a GHK-nak a két ülés között eltelt időszakban végzett munkájáról;
   6. mandátumának lejártakor köteles gondoskodni a GHK munkájának folytonosságáról, a folyamatban lévő ügyek, információk, okmányok, iratok új elnöknek való hiánytalan átadásáról;
   7. feladatait és jogait a GHK hozzájárulásával a GHK bármely tagjára átruházhatja (aláírási jogát csak írásban), az átruházott jogosultságok tovább nem ruházhatók;
   8. gyakorolja az egyetemi és kari szabályzatokban, szenátusi és kari tanácsi határozatokban biztosított jogait;
   9. képviseli a Kar hallgatóit minden országos és nemzetközi fórumon, ahol az adott Kar hallgatói érintettek.
8. A GHK elnöke vagy annak megbízottja a szorgalmi időszakban hetente egy, vizsgaidőszakban kéthetente egy alkalommal fogadóórát köteles tartani a Kar hallgatói számára.

# A GHK állandó bizottságainak működési rendje

1. A GHK munkájában csak az Önkormányzat tagja vehet részt.
2. A bizottságok vezetőit a GHK szavazati jogú tagjai választják.
3. A bizottságok vezetőinek megbízása visszahívásáig, lemondásáig, vagy a GHK következő érvényes és eredményes Tisztújító Szavazás utáni alakuló üléséig tart.
4. A bizottsági tagság a személy visszahívásáig, lemondásáig, vagy a GHK következő érvényes és eredményes Tisztújító Szavazás utáni alakuló üléséig tart.
5. A bizottságok tagjainak visszahívását a GHK vagy a Bizottság vezetője kezdeményezheti. A visszahívásról a GHK abszolút többséggel dönt.
6. A bizottsági üléseket a bizottság vezetője hívja össze vagy tagjainak legalább 50%-a bármikor kérheti annak összehívását. Amennyiben a tagok írásban benyújtott kérése után a bizottság vezetője két napon belül nem hívja össze az ülést, akkor a kérést benyújtó tagok összehívhatják az ülést a napirendi pontok megjelölésével.
7. A bizottságok tevékenységeinek részleteit jelen szabályzat 3. számú melléklete tartalmazza.

# A Hallgatói Önkormányzat lapja

1. Az Önkormányzat a hallgatók tájékoztatására kari folyóiratot ad ki elektronikusvagy nyomtatott formában, amelynek neve: KÁTÉ.
2. Az folyóirat főszerkesztőjét nyilvános pályázati eljárás keretében a GHK bízza meg.
3. A megbízás időtartama egy év, amely több alkalommal is megismételhető. A megbízás megszűnhet visszahívással vagy lemondással. A visszahívásról vagy a lemondás elfogadásáról a GHK dönt.
4. A főszerkesztő megbízatásának megszűnése esetén írásos beszámolót készít a GHK-nak.
5. A főszerkesztő feladatai:
   1. vezeti és felügyeli a szerkesztőség munkáját;
   2. megszervezi a lap terjesztését;
   3. a GHK részére félévente írásos beszámolót készít a KÁTÉ működéséről és gazdasági helyzetéről;
   4. lemondás vagy visszahívás esetén köteles a folyó ügyeket, információkat, egy aktuális gazdasági beszámolóval együtt átadni a GHK elnökének.
6. A KÁTÉ működésének részletes szabályait a KÁTÉ Szervezeti és Működési Szabályzata tartalmazza, amelyet a GHK fogad el.

# A Gépészkari Hallgatói Képviselet honlapja

1. Az Önkormányzat a hallgatók tájékoztatására honlapot tart fent.
2. A honlap főszerkesztőjét a GHK bízza meg.
3. A megbízás időtartama egy év, amely több alkalommal is megismételhető. A megbízás megszűnhet visszahívással vagy lemondással. A visszahívásról a GHK dönt.
4. A főszerkesztő megbízatásának megszűnése esetén írásos beszámolót készít a GHK-nak.
5. A főszerkesztő feladatai:
   1. megszervezi a honlap üzemelését, frissítését, karbantartását, fejlesztését, folyamatos elérhetőségét;
   2. a GHK hirdetményeit a döntéstől számított 2 napon belül a honlapon elérhetővé teszi;
   3. a GHK részére munkájáról folyamatosan beszámol;
   4. lemondás vagy visszahívás esetén köteles a folyó ügyeket, információkat átadni a GHK elnökének.

# A Hallgatói Iroda

1. Az Önkormányzat feladatai elvégzésének segítése és céljai megvalósítása érdekében Hallgatói Irodát működtet.
2. A Hallgatói Iroda vezetőjét a GHK bízza meg.
3. Az irodavezető feladatai:
   1. biztosítja a GHK tagjainak a Hallgatói Irodába való bejutását;
   2. a GHK tagjaival való előzetes egyeztetés után megállapítja és kihirdeti az ügyeleti rendet, melyet a GHK tagjai kötelesek betartani;
   3. biztosítja a Hallgatói Iroda eszközeinek működését, karbantartását;
   4. a Hallgatói Iroda fejlesztésével kapcsolatban javaslatot tesz a GHK-nak.
4. A Hallgatói Iroda címe: Budapesti Műszaki és Gazdaságtudományi Egyetem, Kármán Tódor Kollégium, Gépészkari Hallgatói Képviselet, 1111 Budapest, Irinyi József út 1-17., HÖK tömb, földszint 030.

# Értelmező rendelkezések

1. Jelen szabályzatban rögzített szavazások során az alábbiakat kell érteni:
   1. az egyszerű többség a jelenlévők legalább 50%-ának azonos szavazatát jelenti,
   2. az abszolút többség az adott testület összlétszámának legalább 50%-ának azonos szavazatát jelenti,
   3. a minősített többség az adott testület összlétszámának legalább 2/3-ának azonos szavazatát jelenti.

# Záró rendelkezések

1. A jelen szabályzatban nem szabályozott kérdésekben az egyetemi és a kari szabályzatok, valamint jogszabályok szerint kell eljárni.
2. A szabályzat a Kari Hallgatói Szavazás általi elfogadásával és a Kari Tanács jóváhagyásával lép hatályba.
3. Jelen szabályzat mellékletét képező szabályzatok:
   1. 1. sz. melléklet: Etikai Szabályzat
   2. 2. sz. melléklet: A Gépészkari Hallgatói Képviselet Ügyrendje
   3. 3. sz. melléklet: A Gépészkari Hallgatói Képviselet bizottságaihoz, tisztségeihez és megbízatásaihoz kötődő feladatkörök
   4. 4. sz. melléklet: A Gépészkari Hallgatói Képviselet elérhetőségei és információs csatornái
   5. 5. sz. melléklet: Tanácsadó Testület Szervezeti és Működési Szabályzata
   6. 6. sz. melléklet: Kari Rendezvény Bizottság Szervezeti és Működési Szabályzata
   7. 7. sz. melléklet: Szponzor Csoport Szervezeti és Működési Szabályzata
4. Jelen szabályzat értelmezésével kapcsolatban a GHK elnöke jogosult állásfoglalás kibocsátására.

Budapest, 2017. szeptember 24.

|  |  |  |
| --- | --- | --- |
| Krisztián Dávid  EHK elnök | Perger Dávid  GHK elnök | Dr. Czigány Tibor  dékán |